Diari Oficial de la Generalitat Valenciana


Sumari del DOGV 3250, del 26-05-1998 (1998/3755)

RESOLUCIÓ de 28 d'abril de 1998, de la Subsecretària del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i les diòcesis de l'Església catòlica a la Comunitat Valenciana, per a l'acció social.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3250

Data del DOGV
:   26-05-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/3755


Data del document
:   28-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 d'abril de 1998, de la Subsecretària del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i les diòcesis de l'Església catòlica a la Comunitat Valenciana, per a l'acció social. [1998/X3755]
  
Subscrit, després de la tramitació prèvia reglamentària, entre la Generalitat Valenciana i les diòcesis de l'Església catòlica a la Comunitat Valenciana, el dia 24 de juliol de 1997, un conveni marc de col·laboració per a l'acció social, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0450/98, i que figura com a annex d'aquesta resolució.
  
València, 28 d'abril de 1998.- La subsecretària del Secretariat del Govern i Relacions amb les Corts.
  
Convenimarc de col·laboració entre la Generalitat Valenciana i les diòcesis de l'Església catòlica a la Comunitat Valenciana, per a l'acció social.
  
València, 24 de juliol de 1997
  
Reunits
  
D'una banda, l'Honorable Senyora Marcela Miró Pérez, consellera de Benestar Social, facultada per a aquest acte mitjançant l'acord del Consell realitzada el dia 3 de juny de 1997.
  
I de l'altra, l'Excel·lentíssim i Reverendíssim Senyor Arquebisbe de València, Agustín García-Gasco Vicente, en representació de l'Arxidiòcesi de València i de les diòcesis d'Oriola-Alacant, de Sogorb-Castelló i de Tortosa, facultat per a la signatura mitjançant delegació dels respectius bisbes, segons l'Acord de 5 de març de 1997, de conformitat amb allò que estableix en el cànon 393 del Codi de Dret Canònic, i l'Acord de 3 de gener de 1979, entre l'estat espanyol i la Santa Seu sobre Afers Jurídics, ratificat per l'Instrument de 4 de desembre de 1979 (BOE núm. 300, de 15 de desembre de 1979).
  
Exposen
  
Primer
  
La Constitució espanyola es compromet a promoure, mitjançant els poders públics, les condicions favorables per al progrés social, econòmic i humà de la nostra comunitat amb la finalitat d'assolir un digne benestar social general.
  
En aquest sentit, els poders públics hauran de garantir la creació de les condicions necessàries per a la participació lliure i eficaç de la joventut, de la dona, de la infància, de la tercera edat, de les minories ètniques i dels altres grups socials per al seu desenvolupament polític, social, econòmic i cultural.
  
D'acord amb els principis recollits en la Constitució espanyola, els poders públics hauran de promoure el benestar dels ciutadans mitjançant la creació de serveis socials que atenguen els seus problemes específics de salut, d'habitatge, de cultura i de lleure.
  
La Constitució, en l'article 14, proclama la igualtat com un dels drets fonamentals de la persona. Així mateix, en l'article 9.2 atribueix als poders públics la promoció de les condicions perquè la llibertat i la igualtat de l'individu i dels grups en què s'integra siguen reals i efectives.
  
Tal com diu l'article 31 de l'Estatut d'Autonomia de la Comunitat Valenciana, la Generalitat Valenciana té competència exclusiva en assistència social i en institucions públiques de protecció i d'ajuda de grups o sectors requerits d'especial protecció, incloent-hi la creació de centres de protecció, de reinserció i de rehabilitació, competències els serveis i les funcions de les quals han sigut transferits a la Generalitat Valenciana.
  
Segon
  
La Constitució espanyola també disposa que els poder públics tindran en compte les creences religioses de la societat espanyola i mantindran les consegüents relacions de cooperació amb l'Església catòlica i amb la resta de confessions.
  
Els acords entre l'estat i l'Església catòlica signats el 1976 i el 1979 reconeixen el dret a exercir la seua missió apostòlica i garanteixen el lliure i públic exercici de les activitats que li són pròpies (article 1.1). En concret, l'Acord sobre Afers Jurídics, en l'article 5.1, reconeix que l'església catòlica pot dur a terme per ella mateixa activitats de caràcter assistencial i la possibilitat que l'estat i l'església establisquen les bases per a l'adequada cooperació en aquest àmbit.
  
L'objectiu fonamental de les entitats d'Acció Social de l'Església catòlica en l'Arxidiòcesi de València i en les diòcesis citades és fomentar programes i activitats de caràcter social que incidisquen en la millora de la qualitat de vida dels sectors de població més necessitats.
  
Tercer
  
Ambdues parts consideren objectiu fonamental utilitzar els mitjans necessaris perquè la persona s'inserisca en la societat i, amb la seua agrupació, puga desenvolupar-se i formar part d'aquesta, sobretot els qui no tenen mitjans econòmics propis i que, per tant, poden trobar-se desprotegits davant d'aquesta com ara, especialment, la joventut, les dones, els xiquets, els ancians, els indigents i les minories ètniques.
  
L'educació ha de significar una via d'oportunitat per al total desenvolupament de la persona, mitjançant la qual se li permet accedir i participar en la nostra comunitat i, per tant, la plena integració en aquesta. Per això, l'educació ha esdevingut un objectiu prioritari per als poders públics.
  
En conseqüència, ambdues parts coincideixen en la importància que té conjuminar esforços per a la integració social de les persones, dels grups o dels sectors esmentats, i donar una solució a la problemàtica que aquests grups tenen plantejada, en l'àmbit que és propi de cadascuna de les parts.
  
Per tot allò exposat, signen aquest conveni marc de col·laboració, que es desenvoluparà d'acord amb aquestes
  
Clàusules
  
Primera
  
Aquest conveni marc de col·laboració entre la Generalitat Valenciana i l'Arxidiòcesi de València i les diòcesis d'Oriola-Alacant, de Sogorb-Castelló i de Tortosa, té per objecte desenvolupar una millor coordinació institucional i una conjunció d'esforços en l'execució de programes d'atenció als grups de persones de la Comunitat Valenciana que ho necessiten.
  
Segona
  
Aquest conveni marc es desplegarà mitjançant convenis singulars de col·laboració subscrits pels senyors bisbes o pels representants legals de les entitats d'Acció Social de l'Església catòlica a la Comunitat Valenciana i per la consellera de Benestar Social, els quals establiran els objectius concrets en l'àmbit de les matèries recollides en la clàusula tercera d'aquest conveni.
  
Tercera
  
L'àmbit de col·laboració se centrarà en l'execució de programes o de projectes que promoguen o faciliten la plena integració social, l'assistència i l'atenció de joves, de desocupats, de dones, de tercera edat, de menors, de minories ètniques, d'immigrants, de transeünts, d'exreclusos i d'altres grups amb mancances amb residència a la Comunitat Valenciana, i també qualsevol altre projecte que es crega oportú respecte als grups de població esmentats.
  
Quarta
  
Es crearà una comissió mixta de seguiment i d'avaluació d'aquest conveni marc i dels convenis singulars que en el futur se subscriguen, integrada pels membres que designen els qui firmen aquest conveni.
  
Seran funcions de la Comissió de Seguiment i d'Avaluació:
  
1. L'avaluació, el seguiment, la coordinació institucional, l'intercanvi d'informacions i de projectes i qualsevol altra finalitat afí que es considere convenient per a les parts o que es fixen en els convenis singulars que se subscriguen per al desenvolupament d'aquest conveni marc.
  
2. El seguiment i l'agilitació dels procediments i els tràmits administratius que porten al lliurament efectiu de les subvencions i de les quantitats que la Conselleria de Benestar Social aprove concedir en el marc d'aquest Conveni, per tal d'evitar el retard en el pagament d'aquestes.
  
3. El seguiment i l'avaluació de la destinació de les quantitats que les entitats d'Acció Social de l'església catòlica a la Comunitat Valenciana reben de la Conselleria de Benestar Social per al finançament dels programes i de les actuacions que es porten a terme per aquelles en el marc d'aquest Conveni, per la qual cosa aquestes entitats hauran de presentar les memòries corresponents.
  
4. La deliberació sobre les propostes de convenis singulars que, a l'empara i en desplegament d'aquest conveni marc, sotmeten a la seua consideració tant la Conselleria de Benestar Social com les entitats d'Acció Social de l'Església catòlica a la Comunitat Valenciana.
  
5. Les propostes de revisió i/o modificació d'aquest conveni marc.
  
La Comissió Mixta de Seguiment i d'Avaluació es reunirà, si més no, una vegada al mes, i quan circumstàncies excepcionals ho requerisquen.
  
L'existència d'aquesta comissió s'estableix sense perjudici de les altres que, integrades per personal tècnic, ambdues parts acorden formar en relació amb les diferents matèries concretes que siguen objecte de convenis o de protocols addicionals.
  
Cinquena
  
Aquest conveni tindrà caràcter indefinit, llevat que una de les parts comunique a l'altra per escrit, i amb tres mesos d'antelació, la seua intenció de finalitzar-lo.
  
Les dues parts, en la representació que ostenta cadascun dels que hi compareixen, una vegada llegit aquest document, i com a prova de conformitat amb el seu contingut íntegre, el signen per quadruplicat, a la ciutat i en la data indicats al començament.
  
La consellera de Benestar Social,
  
MARCELA MIRÓ PÉREZ
  
L'arquebisbe de València,
  
AGUSTÍN GARCÍA-GASCO VICENTE